功成作乐赋
李子卿 (Tang)
夫九功不成。八音不会。所以功成作乐。乃知乐之为大。上帝以亭育道周。故钧天慇勤。轩辕以创业功成。故云门砰磕。不才狂智之士。敢议圣唐之乐。我高祖神尧皇帝历数在躬。钧枢初握。拨乱反正。戮诸夏之鲸鲵。枯杨生荑。扫中原之霜雹。太宗以电击肃慎。洗白刃于辽水。高宗以风行营邱。飏青烟于太岳。二宗一祖。功高道邈。我开元神武皇帝夷内难。纂前绪。皇纲弛而更张。帝典坠而还举。俾万人之从欲。安一物之失所。顷年祀后土。夜吐神光。中岁燎皇天。昼闻山语。旷绵古而未觌。非轩顼而谁与。宜乐功成。当崇簨簴。贞观草创。已模五茎六英。开元增修。更叶黄钟大吕。命夔典事。大制宫悬。鸣丝则文动。奏金则武宣。羽旄含其春露。干戚耀其秋天。庆云既同于舜日。大风无异于汉年。于是八音具奏。六乐斯备。工无夺伦。守不假器。伏羲之瑟琴有序。女娲之笙簧毕萃。乘逸韵于伯牙。得遗音于师挚。穷搏拊之深术。尽戛击之幽致。动角则寒谷花明。扣商则春林叶坠。声无误曲。周郎之顾何施。调有雅音。季子之听应异。初舞而鱼跃龙腾。终曲而鹤翔凤至。诚可以克谐神人。交畅天地者矣。且述者彰于有圣。作者表于有功。徵乎正始。系彼国风。声邪则道浇俗弊。调雅则人和年丰。当今八风通。六律同。其音正。其气雄。文昭德而那对。武尽美而未工。聆响皆清。比无声而无臭。闻风自悦。何自西而自东。诚宜播在金石。永永无穷。有庞眉垂白之老。击壤而歌曰。功成作乐兮帝力则那。乐正崇德兮雅颂则多。云门之典兮大吕之歌。金石节奏兮丝竹骈罗。天地已正兮神人以和。雨阶舞羽兮三边止戈。击壤鼓腹兮不识其他。客有献成功之颂。九重深兮其若何。